送宋常丞知閬州
作者：魏了翁
朝代：宋

paragraphs: 十年痼丘壑，厭食青山薇。
不作時世粧，短褐懷明璣。
出門歌一曲，聽者魂爲飛。
方騎將軍馬，旋闖師氏闈。
清名滿雙宇，宥畫裨樞機。
便面障俗塵，不肯緇素衣。
一朝典儀蕞，雲步方峨巍。
顧懷錦屏勝，見謂天下稀。
彤幨下青冥，驄馬黄金鞿。
假道淛以東，袖有四明歸。
我來今二年，幾度與客違。
名位偶君似，臨分重依依。
風節耐歲晚，富貴倏晨晞。
相期久遠看，努力踵前徽。